Leina la Modimo le tlhagelela mo e ka nnang makgetlo a le 7 000 mo Baebeleng. Leina leno le emelwa ke ditlhaka di le nnè tsa Sehebera יהוה, tse fa di ranolwa di itsegeng ka leina “Jehofa” ka Setswana. Leina leo le kaya eng? Fa Moshe a ne a botsa ka leina la Modimo, Jehofa o ne a araba jaana: “Ke tla nna sengwe le sengwe se ke ratang go nna sone.” (Ekesodo 3:14, The Emphasised Bible, ya ga J. B. Rotherham) Ka jalo, leina la Modimo le tlhomamisa gore o tla nna sengwe le sengwe se a batlang go nna sone gore a diragatse maikaelelo a gagwe. (Isaia 55:8-11) Fa Modimo a solofetsa sengwe, re ka mo ikanya e bile re ka dira gore tsela e re tshelang ka yone e dumalane le se a se solofeditseng. Ka ntlha yang? Ka ntlha ya se leina la gagwe le se kayang.